Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.

**John Joseph Malone** estas la ĉefrolanto de serio de komediaj krimromanoj kreita de la usona verkisto Craig Rice (plumnomo de Georgiana Ann Randolph Craig). Ĝi konsistigas la pli grandan kaj konatan parton de ŝia verkaro kaj estis verkita de 1939 ĝis ŝia morto en 1957. Ĝi kombinis ecojn de la cinika (*hardboiled*) stilo de krimromanoj kun ecoj de frenezkomedio. Ĝia kerno estas memorinda kaj drinkema trio da fikciaj ĉikaganoj: la bonkora sed malinteligenta Jake Justus, la aventurema Helene Brand Justus, kaj la cinika advokato Malone. Kontraŭ ĉiuj atendoj kaj ofte pli bonŝance ol kapable, ili sukcesas solvi krimojn abundajn je burleskecaj kaj superrealismaj detaloj, kutime malgraŭ la malaprezema konkurado de la ĉikaga polica fakestro pri hommortigoj, Kapitano Daniel Von Flanagan.

Lokoj
-----

Preskaŭ la tuta serio okazas en Ĉikago (kie la aŭtoro loĝis ĝis 1942) kaj ĝiaj suburboj. Esceptoj estas *Juĝo de furiozo* (en la fikcia urbeto Jackson, Viskonsino) kaj *Tre ĝuas krimon* (en Nov-Jorko).

Rolantoj
--------

### Malone

Malone estas cinika advokato fama pro sukcesa defendado de klientoj kontraŭ gravaj kaj veraj akuzoj. Li estas mezaĝa, kun kripta parolmaniero kaj malelegantaj vestoj pli karakteraj de fikciaj detektivoj ol advokatoj. Li bone konas la politikistojn kaj la krimulojn de Ĉikago, kaj iliajn intermiksiĝojn, kaj lerte uzas tiujn konojn por la avantaĝo de siaj klientoj kaj amikoj. Li loĝas sole en hotelo kaj foje profitas krimenketon por amindumi al virinoj, kun varia sukceso. Malone estas irlandadevena kaj havas kelkajn trajtojn stereotipe asignatajn al irlandanoj, ekzemple superstiĉemon. Kvankam li ne ĝenerale honestas kaj mono ĉiam mankas al li, li estas senpripense lojala al siaj pli junaj amikoj Jake kaj Helene. 

Malone kutime ne faras konkretajn progresojn en la solvado de la mistero ĝis la lastaj ĉapitroj de romano, kiam ĉiu puzlero falas en sian lokon kaj li surprizas la aliajn rolantojn (kaj samtempe la leganton) per la solvo. Ofte li liveras eĉ du solvojn - trompan por la polico, kaj kompletan por siaj amikoj kaj aliaj koncernatoj. Ĝis tiu punkto, tamen, la malkovrado de faktoj estas komuna rezulto de lia laboro, la sinriska aŭdaco de Helene, kaj la fuŝklopodoj de Jake.

### Jake

Jake Justus estas bela kaj bonkora sed ne same inteligenta junulo. Li komencis sian karieron kiel ĵurnalisto; en la fruaj romanoj li laboras kiel gazetara agento de famuloj, poste kiel mastro de kazino, kaj fine provas fariĝi televida programproduktisto. Li tutkore kaj por ĉiam enamiĝas al Helene kiam ili ekkonas unu la alian en la unua romano.

### Helene

Helene Brand, poste Helene Justus, estas riĉa heredontino, gaja festano, (tro) aŭdaca stiristo, kaj entuziasma amatora detektivo. Ŝia aventuremo kaj scivolemo estas gravaj pelfortoj por la intrigo. Ŝi enamiĝas al Jake kiam ili ekkonas unu la alian kaj edzigas lin frue en la serio.

Libroj
------

* *Ok facoj je la tria* (*Eight Faces at Three*), ankaŭ titolita *Morto je la tria* (*Death at Three*) (1939)
* *La kadavro iras promeni* (*The Corpse Steps Out*, 1940)
* *La malĝusta murdo* (*The Wrong Murder*, 1940)
* *La ĝusta murdo* (*The Right Murder*, 1941)
* *Juĝo de furiozo* (*Trial by Fury*, 1941)
* *La grandnanaj murdoj* (*The Big Midget Murders*, 1942)
* *Tre ĝuas krimon* (*Having Wonderful Crime*, 1943)
* *La bonŝanca mortinto* (*The Lucky Stiff*, 1945)
* *La kvara poŝtisto* (*The Fourth Postman*, 1948)
* *Teatrofrapo* (*Knocked for a Loop*, 1957)
* *Mia regno por ĉerkveturilo* (*My Kingdom for a Hearse*, 1957)
* *La nomo estas Malone* (*The Name Is Malone*, 1958; dek noveloj)
* *La peklitaj pudeloj* (*The Pickled Poodles*, 1960; verkita de Larry M. Harris)
* *People Vs. Withers & Malone* (1963; ses longaj noveloj verkitaj kune de Craig Rice kaj Stuart Palmer, en kiuj Malone kunlaboras kun ties detektivo Hildegarde Withers)
* *Sed la kuracisto mortis* (*But the Doctor Died*, 1967; verŝajne ne verkita de Craig Rice)
* *Murdo, mistero kaj Malone* (*Murder, Mystery and Malone*, 2002; dek du noveloj)

Adaptaĵoj
---------

### Filmoj

* *Having Wonderful Crime* (1945) Pat O'Brien kiel Michael J. Malone, George Murphy kiel Jake Justus, Carole Landis kiel Helene Justus, malfidela adapto
* *The Lucky Stiff* (1949) Brian Donlevy kiel John J. Malone, Dorothy Lamour kiel Anna Marie St. Claire, kaj Robert Armstrong kiel Inspektisto Von Flanagan, malfidela adapto
* *Mrs. O'Malley and Mr. Malone* (1950), adaptita de rakonto de Rice kaj Stuart Palmer titolita "Once Upon A Train, or The Loco Motive" ("Iam en vagonaro, aŭ la freneza motivo" kun vortludo pri *locomotive* "lokomotivo"). James Whitmore rolas kiel John J. Malone kaj Marjorie Main kiel Hattie O'Malley.

### Radio

*The Amazing Mr. Malone* (*La mirinda S-ro Malone*), ankaŭ titolita *Murder and Mr. Malone* (*Murdo kaj S-ro Malone*) en 30-minutaj epizodoj, 1948 (ABC), 1951 (NBC). La rolon de John J. Malone faris plejparte Gene Raymond kaj ankaŭ Frank Lovejoy kaj George Petrie.

### Televido

*The Amazing Mr. Malone* (1951–1952) havis 13 30-minutajn epizodojn kun Lee Tracy kiel John J. Malone.

Referencoj
----------

1. ↑  Szuberla, Guy. 2011. "Craig Rice's Chicago and J.J. Malone." *MidAmerica* 43. 78.
2. ↑  Moran, Peggy. 1985. "Craig Rice". En Jane S. Bakerman (red.), *And Then There Were Nine - More Women of Mystery*. Bowling Green: Bowling Green State Popular Press. 125-126.
3. ↑  Having Wonderful Crime (1945)
4. ↑  The Lucky Stiff (1949)
5. ↑  Mrs. O'Malley and Mr. Malone (1950)